| "Söpö"Hank Solo(feat. Sanni, Kasmir ja Kauniit & Uhkarohkeat) |
| --- |
| Singlen "Söpö" kansikuva |
| Singlen tiedot |
|  Julkaistu | 2. elokuuta 2016 |
|  Formaatti | digitaalinen lataus |
|  Tekijä(t) | Hank Solo, Eetu Kalavainen ja Sanni Kurkisuo |
|  Tyylilaji | dancepop, hyperpop |
|  Kesto | 03.47 |
|  Levy-yhtiö | EMI Capitol (Universal) |
| Listasijoitukset |
| Suomen virallinen lista:\* Singlelista: 1.\* Latauslista: 4.\* Striimatuimmat: 1.\* Radiosoittolista: 59. |
| Hank Solon muut singlet |
|  | "Söpö"2016 | "Paska sydän"2017 |

**Söpö** on suomalaisen säveltäjä–tuottaja–artisti Hank Solon (oik. Henri Salonen) 2. elokuuta 2016 julkaistu debyyttisoolosingle, jolla ovat mukana myös suomalaiset artistit Sanni, Kasmir ja Kauniit & Uhkarohkeat.

"Söpö" oli kaksi viikkoa Suomen virallisen singlelistan ja striimatuimmat-listan ensimmäisellä sijalla. Latauslistalla kappale sijoittui parhaimmillaan neljänneksi. "Söpö" oli myös viikkojen ajan Suomen Spotifyn kuunnelluin kappale. Kappaleelle on myönnetty platinalevy.

Taustaa ja nauhoitus
--------------------

Henri Salonen oli ennen "Söpö"n kirjoittamista tunnettu etupäässä tuottaja–säveltäjänä. Hän oli tehnyt lukuisia kappaleita niin kotimaisille kuin ulkomaisille artisteille, joihin lukeutuivat myös "Söpö"ssä mukana olleet Sanni ja Kasmir. Tuottajana Salonen, taiteilijanimeltään Hank Solo, painotti "Söpö"n luomisen aikaan musiikinteon sääntöjen rikkomista ja vaistonvaraista luomisprosessia. Hänen tavoitteenaan oli tehdä uutta ja vanhaa yhdistävää musiikkia, joka aiheuttaa kuuntelijassa aluksi ihmetystä.

"Söpön" idea syntyi Hank Solon ja Kauniit & Uhkarohkeat -yhtyeen Eetu Kalavaisen studioyhteistyönä, kun urassaan omasta mielestään sopivaan vaiheeseen päässyt Hank Solo oli kutsunut muut osapuolet tekemään kappaletta. Ryhmän tarkoituksena oli luoda äärimmäinen, lähes hävettävä teos. Kaikki "Söpö"n artistit vaikuttivat kappaleeseen yhteistyön kautta, ja Hank Solo kuvailikin kappaletta "kunnon possebiisiksi". Hank Solon mukaan "Söpö"n tekijät hämmentyivät kappaleen teon alkuvaiheessa, ja loppuvaiheessa heitä nauratti paljon. Kun "Söpö" valmistui heinäkuussa 2016, artisti päätti toteuttaa jo jonkin aikaa olleen haaveensa soolomateriaalista, osin myös siksi, että kappale ei erikoisuutensa vuoksi sopinut muille artisteille. "Söpö"n ensimmäisen demoversion valmistuttua Hank Solo kuvaili ajatuksiaan seuraavasti:

> »Mitä helvettiä tämä on, voiko näin tehdä? Se tuntui hirveältä ja samalla todella hyvältä – todella voimaannuttavaa.»   
> (Hank Solo)
> 
> 

Siirtymä tuottajasta myös artistiksi ensimmäisen soolosinglen myötä sujui Hank Solon mukaan helposti, ja hän halusi tehdä kappaleen henkilökohtaisista syistä. "Söpö" oli Hank Solon mukaan pop-kappaleen käytännön rajoja venyttäneenä tuotoksena eräänlainen riski, mutta hän oli tyytyväinen kappaleesta saamaansa palautteeseen ja koki "Söpö"n olleen lähellä artistiminäänsä. Kappale ajoittui myös aikaan, jolloin Hank Solo halusi uudistua tuottajana ja päästä eroon mahdollisista maneereistaan.

Musiikki ja sanoitukset
-----------------------

"Söpö"n sanoitus on tarttuvaa kertosäettä myöten kepeä mutta pohjavireeltään surumielinen. Kertosäkeen lauluääni on muokattu korkeaksi, ja kappaleessa on tarttuva melodia. "Söpö"n sanoista tehtiin tarkoituksella koukuttavat ja provosoivat. YleX:n toimittajan mukaan kappale kertoo nykymaailman kiireisestä ihmisestä, jolla ei ole parisuhteelle aikaa tai joka laiminlyö sen. Toimittajan tulkinnan mukaan "Söpö"n päähenkilö luopuu kappaleessa mahdollisuudestaan olla onnellinen "söpönä" pitämänsä henkilön kanssa tehden näin tälle eräänlaisen katkeran palveluksen. "Söpö" päättyy Kasmirin huudahdusmaiseen Mä en ehi! -säkeeseen.

Hank Solo kertoi kappaleesta seuraavasti:

> »Biisi on oikeasti tosi surullinen, jopa riipivä. Siinä on monta tasoa. Inspiraatio on tullut siitä, että joudut tekemään valintoja: ei voi olla jonkun ihmisen kanssa, vaikka haluaisikin, tiettyjen asioiden takia. Luopuu vasten tahtoaan.»   
> (Hank Solo)
> 
> 

Hank Solo kertoi haastattelussa kappaleen olleen hänelle henkilökohtaisesti tärkeä mutta ei juuri kuvaillut asiaa tarkemmin. Hänen mukaansa kappaleen kerroksellisuus mahdollistaa kuuntelun niin juhla- kuin surullisissa tilanteissa.

Julkaisu ja vastaanotto
-----------------------

"Söpö" oli EMI Capitol -nimisen levymerkin avausjulkaisu. Aikaisemmin The Fried Musicina tunnettu EMI Capitol aloitti ennen singlen julkaisua yhteistyön Universalin kanssa, minkä johdosta se vaihtoi nimensä.

"Söpö" soitettiin ensimmäisen kerran 1. elokuuta 2016 YleX-radiokanavalla, jonka kuulijakommenteissa se sai ristiriitaisten vastaanoton. Virallisesti kappale julkaistiin seuraavana päivänä, 2. elokuuta 2016.

### Listasijoitukset

"Söpö" nousi Suomen Spotify-listan kärkeen ja pysyi siellä useita viikkoja: kuukauden kuluttua kappaleen julkaisusta se oli yhä kärkiviisikossa. Alle kuukaudessa kappaletta kuunneltiin Spotifyssä yli kolme miljoonaa kertaa.

Single sijoittui Suomessa parhaimmillaan Latauslistan neljänneksi (32/2016), singlelistan ensimmäiseksi (32–33/2016), striimatuimmat-listan ensimmäiseksi (32–33/2016) ja radiosoittolistan 59:nneksi (33/2016). Kappale pysyi sekä single- että striimatuimmat-listojen kärkikolmikossa ja latauslistalla kuuden viikon ajan. Radiosoittolistalle se sijoittui seitsemän viikon, singlelistalle kahdeksan viikon ja striimatuimmat-listalle 12 viikon ajan. "Söpö" myi syyskuussa 2016 ensin kultalevyyn oikeuttavan määrän, ja samassa kuussa se ylitti myös platinalevyrajan

Helmikuussa 2017 järjestettävään Emma-gaalaan "Söpö"n lisäksi useita muitakin menestyneitä teoksia vuoden 2016 aikana tuottanut Hank Solo on ehdolla vuoden tuottajaksi.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Lista | Korkeinsijoitus | Listaviikot | Lähde |
| --- | --- | --- | --- |
| Suomen virallinen singlelista | 1. | 8 (top 20) |  |
| Suomen virallinen latauslista | 4. | 6 (top 30) |  |
| Radiolista | 59. | 7 |  |
| Striimatuimmat-lista | 1. | 12 |  |

 | 

| Valtio | Sertifikaatti | Myönnetty | Luovuttaja | Lähde |
| --- | --- | --- | --- | --- |
|  Suomi |  kultalevy | 09/2016 |  |  |
|  platinalevy | 09/2016 |  |  |

 |

Musiikkivideo
-------------

"Söpö"-kappaleen musiikkivideon ohjasi ja käsikirjoitti Hank Solon pikkusisko, Veli Creative -tuotantoyhtiön Jenni Salonen. 16. elokuuta 2016 julkaistulla videolla esiintyvät Hank Solon lisäksi muun muassa kappaleen laulajat Sanni, Kasmir ja Kauniit & Uhkarohkeat sekä useita malleja, kuten rytmisenä voimistelijanakin tunnettu Minna Puro (en).

Kappaleen musiikkivideo on värikäs ja YleX:n toimittajan mukaan "ylisöpö" sekä osin sattumanvaraisiakin "outoja yksityiskohtia täynnä", ja sen haluttiin olevan sanoitusten tapaan mieleenpainuva ja mielipiteitä herättävä. Hank Solo antoi ohjaajalle vapauden tehdä omat ratkaisunsa mutta toivoi videosta mahdollisimman "kreisiä, outoa ja häröä". Parissa päivässä kuvatun musiikkivideon visuaalisiin elementteihin kuuluvat muun muassa singlen kansikuvaksi päätynyt vinyylilevyn päällä pyörivä raaka pihvi, heiluvat jalat ja Sanni, joka makoilee sekä miesten keskellä että *American Beauty* -elokuvan ikonisen kohtauksen tyylisesti hiukset levällään popcornmeressä. Videon lopussa sen henkilöt juhlivat, mitä kuvattaessa rikkoutui lamppuja. YleX:n toimittajan mukaan videon toteutus on kappaleen tavoin humoristinen ja itseironiaa täynnä, mutta sen ulkokuoren takaa löytyy katkera sanoma.

Kappaleen virallista musiikkivideota oli katsottu YouTubessa 28. joulukuuta 2016 mennessä noin 2,8 miljoonaa kertaa.

Katso myös
----------

* Luettelo Suomen virallisen singlelistan ykkösistä vuonna 2016

Lähteet
-------

1. 1 2  Söpö *fono.fi-äänitetietokanta*. Viitattu 5.1.2017.
2. 1 2 3 4 5 6  Hank Solo: Söpö *ifpi.fi*. Musiikkituottajat – IFPI Finland ry.  Arkistoitu 22.10.2016. Viitattu 5.1.2017.
3. 1 2  Hank Solon Söpö -sinkulle uunituore musavideo  16.8.2016. NRJ.  Arkistoitu 22.10.2016. Viitattu 31.12.2016.
4. 1 2 3 4  Grunn, Emma: Supertuottaja Hank Sololta soolodebyytti Söpö – mukana Sanni ja Kasmir: "Haluttiin tehdä jotain kreisiä"  1.8.2016. YleX. Viitattu 31.12.2016.
5. 1 2
6. 1 2 3 4 5 6 7 8 9 10  Grunn, Emma: YleX Ensinäyttö: Hank Solon Söpö-musiikkivideolla Sanni makaa popcornimeressä ja Kasmirilla on vielä parta  16.8.2016. YleX. Viitattu 31.12.2016.
7. ↑  Kamara, Nadja: Hank Solo: Pointti oli että kaikki saa tehdä tällä biisillä just mitä haluaa  1.8.2016. YleX. Viitattu 31.12.2016.
8. 1 2 3  Pellikka, Maiju: Tuottaja Hank Solon soolosinkku oli tietoinen riski: Pelkään tosi paljon alkavani toistaa omia maneereitani  3.9.2016. YleX. Viitattu 5.1.2017.
9. ↑  Siltanen, Vesa: Historiallinen levymerkki nousee jälleen – Fried Musicista tulee EMI Capitol  5.8.2016. HS Nyt. Viitattu 5.1.2017.
10. ↑  Typpö, Juho: Näin teinibändi Smakin Henkasta syntyi Hank Solo – supertuottaja, joka tekee biisit Sannille, Kasmirille ja muille tähdille  7.9.2016. HS Nyt. Viitattu 5.1.2017.
11. ↑
12. ↑  Hank Solon ensimmäinen soolosingle Söpö on ylittänyt platinarajan  19.9.2016. NRJ.  Arkistoitu 29.12.2016. Viitattu 31.12.2016.
13. ↑   (Arkistoitu – Internet Archive)
14. 1 2 3 4  2016 EMI Finland Oy: Hank Solo – Söpö  15.8.2016. YouTube. Viitattu 5.1.2017.
15. ↑